Ir-Regolamenti tal-Persunal, fl-Artikolu 86 u fl-Anness IX tagħhom, dwar is-sistema dixxiplinarja applikabbli għall-uffiċjali tal-Unjoni, ma jipprevedu l-ebda terminu ta’ preskrizzjoni għal fatti li jistgħu jagħtu lok għall-ftuħ ta’ proċedura dixxiplinarja kontra uffiċjal akkużat li naqas milli jwettaq wieħed mill-obbligi tiegħu skont ir-Regolamenti tal-Persunal.

Għaldaqstant, l-istituzzjoni jew, skont il-każ, l-Uffiċċju Ewropew ta’ Kontra l-Frodi (OLAF) għandha l-obbligu li taġixxi b’mod diliġenti, sa minn meta tieħu konjizzjoni ta’ fatti u ta’ mġieba li jistgħu jikkostitwixxu ksur tal-obbligi tal-uffiċjali u tal-membri tal-persunal sabiex tevalwa jekk hemmx lok li tinfetaħ investigazzjoni, u, jekk dan ikun il-każ, fit-tmexxija ta’ din l-investigazzjoni u, skont il-każ, fit-tmexxija tal-proċedura dixxiplinari.

Għalhekk, fil-qasam tal-ftuħ ta’ proċedura ta’ investigazzjoni, l-osservanza tat-terminu raġonevoli għandha tiġi evalwata fil-każ u mill-mument fejn l-amministrazzjoni tkun ħadet konjizzjoni tal-fatti u tal-imġieba li jistgħu jikkostitwixxu ksur għall-obbligi ta’ uffiċjal li jirriżultaw mir-Regolamenti tal-Persunal.

F’dan ir-rigward, it-tul ta’ investigazzjonijiet mibdija mill-OLAF ma huwiex suġġett ta’ dispożizzjoni speċifika tad-dritt tal-Unjoni. Għaldaqstant, hija l-qorti tal-Unjoni li għandha tevalwa jekk dan l-uffiċċju aġixxiex f’terminu raġonevoli u, għall-finijiet ta’ dan l-eżami, il-qorti tal-Unjoni għandha tieħu inkunsiderazzjoni l-importanza tat-tilwima għall-persuna kkonċernata, il-kumpelssità tal-kawża u l-aġir tal-partijiet preżenti. Fi kwalunkwe każ, l-Awtorità tal-Ħatra ma tistax tiġi akkużata talli stenniet ir-riżultati tal-investigazzjoni tal-OLAF qabel ma ddeċidiet li tibda proċedura dixxiplinari kontra l-persuna kkonċernata.

Fir-rigward tat-tul tal-proċedura dixxiplinari skont ir-Regolamenti tal-Persunal fiha nfisha, it-termini previsti għall-iżvolġiment, mill-perspettiva ratione temporis, ta’ proċedura dixxiplinari ma humiex perentorji, iżda qabel kollox jikkostitwixxu regola ta’ amministrazzjoni tajba li timponi fuq l-istituzzjoni l-obbligu li tmexxi l-proċedura dixxiplinari b’diliġenza u li taġixxi b’tali mod li kull att proċedurali jseħħ f’terminu raġonevoli b’rabta mal-att preċedenti. Għalhekk, sabiex jiġi evalwat it-terminu raġonevoli li fih proċedura dixxiplinari għandha tiżvolġi, il-qorti tal-Unjoni għandha tieħu inkunsiderazzjoni biss iż-żmien li jkun għadda bejn att ta’ ftuħ ta’ proċedura u l-att segwenti u din l-evalwazzjoni hija indipendenti mit-tul totali tal-proċedura dixxiplinari.

(ara l-punti 107 sa 109, 112, 113, 116, 118 u 121)

Referenza:

Il-Qorti tal-Prim’Istanza: sentenza tas-26 ta’ Jannar 1995, D vs Il-Kummissjoni,T‑549/93, EU:T:1995:15, punt 25, u sentenza tal-10 ta’ Ġunju 2004, François vs Il-Kummissjoni,T‑307/01, EU:T:2004:180, punt 48

It-Tribunal għas-Servizz Pubbliku: sentenzi tat-8 ta’ Marzu 2012, Kerstens vs Il-Kummissjoni,F‑12/10, EU:F:2012:29, punti 122, 124 u 125 u l-ġurisprudenza ċċitata; tad-19 ta’ Ġunju 2013, Goetz vs Il-Kumitat tar-Reġjuni,F‑89/11, EU:F:2013:83, punt 126; tat-30 ta’ April 2014, López Cejudovs Il-Kummissjoni,F‑28/13, EU:F:2014:55, punti 88, 90 u 97, u tas-17 ta’ Marzu 2015, AX vs BĊE,F‑73/13, EU:F:2015:9, punti 173 sa 175 u l-ġurisprudenza ċċitata